कार्यक्रम के मुख्य अतिथि वरिष्ठ पत्रकार गिरीश उपाध्याय ने कहा कि बच्चे के जन्म के समय जो भाषा उसके साथ होती है, वही उसकी शिक्षा के लिए सबसे उपयोगी है। जन्म और शिक्षा की भाषा अलग होने से सीखने की निरंतरता पर आघात पहुँचता है। कई बच्चे इसे सह नहीं पाते और वे सिर्फ एक भाषा के नाते जीवन की दौड़ में पीछे रह जाते हैं। संचार की भाषा में स्थानीय संस्कार ही उसे प्रवाहमान और समृद्ध बनाते हैं। हिंदी में अँग्रेजी की अतिवादी घुसपैठ ठीक नहीं है, किंतु सहजता से कुछ आ रहा है तो उसे स्वीकारना चाहिए। हिंदी और भारतीय भाषाओं में इतनी शक्ति है कि वे सबको साथ लेकर चल सकती हैं।